KIRJALLINEN KYSYMYS E-0238/02 esittäjä(t): Antonios Trakatellis (PPE-DE) ja Christos Folias (PPE-DE) komissiolle. Yhteisön maataloustuen maksujen viivästyminen ja pidättäminen Kreikassa sekä yhteisön oikeuden rikkominen.



Virallinen lehti nro 205 E , 29/08/2002 s. 0099 - 0100



KIRJALLINEN KYSYMYS E-0238/02 esittäjä(t): Antonios Trakatellis (PPE-DE) ja Christos Folias (PPE-DE) komissiolle (6. helmikuuta 2002) Aihe: Yhteisön maataloustuen maksujen viivästyminen ja pidättäminen Kreikassa sekä yhteisön oikeuden rikkominen Vastaperustettu yhteisön tukien valvonta- ja maksajavirasto on maksanut yhteisön tukea maanviljelijöille huomattavasti myöhässä, mikä on aiheuttanut viljelijöille taloudellista vahinkoa ja herättänyt vastalauseita. Kreikan valtio on esimerkiksi ottanut käyttöön 924,540 miljoonaa euroa yhteisön tukea vuodelta 2001 (337,500 miljoonaa euroa vehnälle, 190,760 miljoonaa euroa oliiviöljylle, 249,550 miljoonaa euroa puuvillalle ja 146,730 miljoonaa euroa tupakalle myönnettyä tukea), jota ei ole vielä maksettu maanviljelijöille. Kun otetaan huomioon, että nämä viivästymiset sekä Kreikan maatalouspankin ja muiden tahojen tekemät laittomat pidätykset ovat olleet komission tiedossa jo vuosia ja että komission vastauksessa esittämääni kysymykseen E-2923/01(1) todetaan, että komissio tutkii asiaa EY:n perustamissopimuksen 226 artiklassa määrätyn rikkomismenettelyn mukaisesti, kysyn komissiolta seuraavaa: 1. Mihin välittömiin toimiin komissio aikoo ryhtyä yhteisön lainsäädännön noudattamiseksi ja Euroopan maatalouden ohjaus- ja tukirahaston määrärahojen maksamiseksi heti maanviljelijöille? 2. Mitä komissio aikoo tehdä, jotta tuensaajille maksettaisiin täysimääräinen tuki, josta säädetään yhteisen maatalouspolitiikan mukaisia suoran tuen järjestelmiä koskevista yhteisistä säännöistä annetun asetuksen (EY) N:o 1259/1999(2) 2 artiklassa? 3. Paljonko yhteisön määrärahoista on menetetty, kun otetaan huomioon, että asetuksen (EY) N:o 296/96(3) mukaan kaikkia määritettyjen edellytysten ja määräaikojen ulkopuolella maksettuja menoja koskee sakkojärjestelmä ja näin ollen Kreikka menettää nämä varat? 4. Missä vaiheessa on Euroopan yhteisöjen tuomioistuimessa vireillä oleva Kreikan maatalousvakuutusjärjestön (ELGA) palkkioita koskeva asia C-355/00, kun otetaan huomioon, että sosiaaliturvamaksuihin suunnitellaan parhaillaan uutta 50 prosentin korotusta ylivelkaantuneen ELGA:n tukemiseksi 102,714 miljoonalla eurolla? 5. Aikooko komissio tutkia Kreikan maatalouspankin toimintaa valtionpankkina sekä sen soveltamia käytänteitä (esimerkiksi maanviljelijöiden velvoittamista antamaan pankille valtuudet arveluttaviin pidätyksiin heidän tileiltään) esitettyjen syytösten pohjalta, jotka koskevat yhteisön sääntöjen sekä vapaamarkkinoiden ja terveen kilpailun periaatteiden rikkomista, valtiontukia ja kuluttajien (maanviljelijöiden) suojelua yhteismarkkinoilla? (1) EYVL C 115 E, 16.5.2002, s. 194. (2) EYVL L 160, 26.6.1999, s. 113. (3) EYVL L 39, 17.2.1996, s. 5. Franz Fischlerin komission puolesta antama vastaus (22. maaliskuuta 2002) Pyytäisin tämän kysymyksen 1, 2 ja 5 kohdan osalta arvoisia parlamentin jäseniä tutustumaan parlamentin jäsenen Alexandros Alavanosin kirjalliseen kysymykseen E-0128/02(1) annettuun komission vastaukseen. Kysymyksen 3 kohtaan vastaan, että jäsenvaltioiden toimittamista tiedoista ja Euroopan maatalouden ohjaus- ja tukirahaston (EMOTR) tukiosastosta rahoitettujen menojen kuukausittaisesta kirjanpidosta 16 päivänä helmikuuta 1996 annetun komission asetuksen (EY) N:o 296/96(2) perusteella on varainhoitovuoden 2001 osalta sovellettu seuraavia korjauksia: 1 708 570,96 euroa, joista 630 301,74 euroa koskee ajanjaksoa 1. heinäkuuta 2001 15. lokakuuta 2001. Varainhoitovuoden 2002 (joka on meneillään) osalta asetuksen (EY) N:o 296/96, sellaisena kuin se on muutettuna 1 päivänä elokuuta 2001 asetuksella (EY) N:o 1577/2001, 4 artiklassa säädetään vähennysten laskemisesta ja soveltamisesta, joissa noudatetaan 16. lokakuuta 2001 alkavan ja 31. maaliskuuta 2002 päättyvän kauden kattavaa aikataulua. Kyseisen kauden korjausten laskemista, esittämistä ja määrittelyä koskevaa menettelyä ei ole vielä käynnistetty. Menettely päättyy elokuuhun 2002 mennessä. Arvoisien parlamentin jäsenten kysymyksen 4 kohdasta todettakoon, että yhteisöjen tuomioistuin on vahvistanut asian C-355/00 suullisen käsittelyn toteutettavaksi 7. maaliskuuta 2002. (1) EYVL C 172 E, 18.7.2002, s. 148. (2) EYVL L 39, 17.2.1996.